張舊蚊幬
作者：元稹
朝代：唐

paragraphs: 踰年間生死，千里曠南北。
家居無見期，況乃異鄉國。
破盡裁縫衣，忘收遺翰墨。
獨有纈紗幬，憑人遠攜得。
施張合歡榻，展卷雙鴛翼。
已矣長空虛，依然舊顏色。
裴回將就寢，徙倚情何極。
昔透香田田，今無魂惻惻。
隙穿斜月照，燈背空床黑。
達理強開懷，夢啼還過臆。
平生貧寡歡，夭枉勞苦憶。
我亦距幾時，胡爲自摧逼。
燭蛾焰中舞，蠒蠶叢上織。
燋爛各自求，他人顧何力。
多離因苟合，惡影當務息。
往事勿復言，將來幸前識。